b'\n_START_ARTICLE_\nTurvapaikanhaku Suomessa\n_START_PARAGRAPH_\nSuomesta turvapaikkaa voi hakea vain Suomen valtion alueella. Turvapaikkahakemusta ei voi tehd\xc3\xa4 Suomen ulkomailla olevassa edustustossa tai ottamalla ulkomailta kirjeitse tai s\xc3\xa4hk\xc3\xb6postitse yhteytt\xc3\xa4 Suomeen. Irakilaiset ovat Suomen suurin turvapaikanhakijaryhm\xc3\xa4._NEWLINE_Suomessa turvapaikanhakijoiden vastaanottoa s\xc3\xa4\xc3\xa4telee Laki kansainv\xc3\xa4list\xc3\xa4 suojelua hakevan vastaanotosta eli vastaanottolaki. Turvapaikkahakemuksia k\xc3\xa4sittelee Maahanmuuttovirasto. Hakemuksen k\xc3\xa4sittelyaikana hakija oleskelee vastaanottokeskuksessa siin\xc3\xa4 maassa, jossa hakee turvapaikkaa._NEWLINE_Vuonna 2014 turvapaikkahakemuksen k\xc3\xa4sittely Suomessa kesti keskim\xc3\xa4\xc3\xa4rin 170 p\xc3\xa4iv\xc3\xa4\xc3\xa4. Suuri osa turvapaikkahakemuksista hyl\xc3\xa4t\xc3\xa4\xc3\xa4n, mutta usein my\xc3\xb6nnet\xc3\xa4\xc3\xa4n oleskelulupa toissijaisen suojelun, humanitaarisen suojelun ja yksil\xc3\xb6llisen inhimillisen syyn perusteella. Vuonna 2014 Suomesta haki turvapaikkaa 3\xc2\xa0651 henkil\xc3\xb6\xc3\xa4. Turvapaikkap\xc3\xa4\xc3\xa4t\xc3\xb6ksist\xc3\xa4 my\xc3\xb6nteisi\xc3\xa4 oli 1\xc2\xa0346. Vuonna 2016 Suomesta haki turvapaikkaa noin 5 100 henke\xc3\xa4, ja my\xc3\xb6nteisen p\xc3\xa4\xc3\xa4t\xc3\xb6ksen sai 27 prosenttia.\n_START_SECTION_\nHakijoiden m\xc3\xa4\xc3\xa4r\xc3\xa4t\n_START_PARAGRAPH_\nVuonna 2015 Suomeen tuli yli 30 000 turvapaikanhakijaa. Ennen sit\xc3\xa4 hakijam\xc3\xa4\xc3\xa4r\xc3\xa4 oli vuosittain noin 3 000\xe2\x80\x934 000._NEWLINE_Elokuussa 2017 Suomessa oli noin 10 000 kielteisen turvapaikkap\xc3\xa4\xc3\xa4t\xc3\xb6ksen saanutta turvapaikanhakijaa. Sis\xc3\xa4ministeri\xc3\xb6n kansaliap\xc3\xa4\xc3\xa4llikk\xc3\xb6 P\xc3\xa4ivi Nerg on todennut, ett\xc3\xa4 he ovat mahdollinen turvallisuusuhka. H\xc3\xa4n katsoo, ett\xc3\xa4 ryhm\xc3\xa4ss\xc3\xa4 voi olla ihmisi\xc3\xa4 jotka tulevat helposti kiinnostuneiksi Isil-propagandasta tai terrorismiryhmien toiminnasta. _NEWLINE_Vuoden 2017 alustavien tilastojen mukaan Suomesta haki turvapaikkaa noin 5 100 henke\xc3\xa4. Kielteisi\xc3\xa4 p\xc3\xa4\xc3\xa4t\xc3\xb6ksist\xc3\xa4 oli 43 prosenttia, my\xc3\xb6nteisi\xc3\xa4 40, tutkimatta j\xc3\xa4tettyj\xc3\xa4 11 ja rauenneita kuusi prosenttia._NEWLINE_Vuonna 2018 turvapaikkaa haki Suomesta 4 548 henkil\xc3\xb6\xc3\xa4. Hakemuksista l\xc3\xa4hes puolet oli uusintahakemuksia. Ensimm\xc3\xa4isen turvapaikkahakemuksensa j\xc3\xa4tti vuonna 2018 2 409 maahantulijaa.\n_START_SECTION_\nOikeudet\n_START_PARAGRAPH_\nTurvapaikanhakijalle voidaan maksaa vastaanottorahaa perustoimeentulon turvaamiseksi. Saatuaan oleskeluluvan turvapaikahakijasta tulee kunnan asukas, jolloin h\xc3\xa4nest\xc3\xa4 tulee oikeutettu kunnan tarjoamaan perusturvaan.\n_START_SECTION_\nOngelmat\n_START_PARAGRAPH_\nL\xc3\xa4hes joka toisen Suomeen tulevan turvapaikanhakijan henkil\xc3\xb6llisyys j\xc3\xa4\xc3\xa4 vahvistamatta. Henkil\xc3\xb6llisyys j\xc3\xa4\xc3\xa4 tavallisesti selvitt\xc3\xa4m\xc3\xa4tt\xc3\xa4 passin puutteen vuoksi. Joskus turvapaikanhakijoilla ei ole passia lainkaan, mutta he my\xc3\xb6s piilottavat ja tuhoavat niit\xc3\xa4 tahallaan henkil\xc3\xb6llisyytens\xc3\xa4 salaamiseksi._NEWLINE_Suomi pit\xc3\xa4\xc3\xa4 kaikkia EU-maita turvallisina ja EU-kansalaisten turvapaikkahakemuksia ilmeisen perusteettomina. EU-lains\xc3\xa4\xc3\xa4d\xc3\xa4nt\xc3\xb6 turvaa kuitenkin EU-kansalaisten oikeuden vapaaseen liikkuvuuteen EU:n alueella ja rajoittaa mahdollisuutta EU-kansalaisten maasta poistamiseen. Ulkomaalaislain mukaan EU-kansalaiselle pit\xc3\xa4\xc3\xa4 antaa 30 p\xc3\xa4iv\xc3\xa4\xc3\xa4 aikaa poistua maasta kielteisen p\xc3\xa4\xc3\xa4t\xc3\xb6ksen j\xc3\xa4lkeen.'